लिबाङमा सभामुख कप भलिबल
सर्वाधिक पुरस्कार राशिको सभामुख कप राष्ट्रिय पुरुष तथा महिला भलिबल प्रतियोगिता वैशाख २९ बाट रोल्पाको लिबाङमा हुँदै छ ।
काठमाडौँ — सर्वाधिक पुरस्कार राशिको सभामुख कप राष्ट्रिय पुरुष तथा महिला भलिबल प्रतियोगिता वैशाख २९ बाट रोल्पाको लिबाङमा हुँदै छ ।बिहीबार आयोजक राष्ट्रिय खेलकुद परिषद् (राखेप) ले पत्रकार सम्मलेन गर्दै जेठ २ सम्म हुने प्रतियोगिताको दुवै स्पर्धामा सात प्रदेश र तीन विभागीय टोलीको सहभागिता रहने जनायो । लिगकम नकआउटका आधारमा हुने प्रतियोगितामा दुवैका विजेताले समान ३ लाख ५० हजार रुपैयाँ पुरस्कार जित्नेछन् । उपविजेताले २–२ लाख तथा तेस्रो हुनेले १–१ लाख प्राप्त गर्नेछन् ।प्रदेशको प्रतिनिधित्व गर्ने टोलीको छिनोफानो भइसकेको राखेप सदस्य–सचिव केशवकुमार विष्टले बताए । ‘हामीले क्षेत्रीय खेलकुद विकास समिति भएका प्रदेशमा पुरानै प्रक्रिया अपनाएका छौं । प्रदेश ३ र ६ मा राखेप बोर्ड सदस्यको नेतृत्वमा समिति गठन गरेर छनोट सम्पन्न गरिएको छ ।’ नेपाल भलिबल संघले प्रतियोगितामा प्राविधिक सहयोग गर्नेछ ।प्रतियोगिताको कुल लागत ५५ लाख रुपैयाँ रहेको छ । सभामुख कृष्णबहादुर महरा रोल्पा निकट भएकाले पहिलो संस्करण रोल्पामै गरिएको विष्टले बताए । प्रतियोगिता प्रत्येक वर्ष नयाँ ठाउँमा हुने जनाइएको छ ।